‘ತೆಂಕಣ ಗಾಳಿಯಾಟ’
   ವ್ಯೂತ್ಸ್ ಬುರ್ಗಿನಲ್ಲಿ ಬೇಸಗೆಯ ನಡುವೆ ಇಡೀ ದಿನ ಮಳೆ. ಅದೇ ದಿನ ನಮ್ಮ ಊರಿನಲ್ಲಿ ಮಂಗಳೂರಿನಲ್ಲಿ ಮಳೆಗಾಲ ಆರಂಭದ ಲಕ್ಷಣಗಳು ಕಾಣಿಸಿದವು ಎಂದು ಓದಿ , ‘ಬರುತಿದೆ’ ಎಂದು ಹಿಗ್ಗಿದೆ.ಮತ್ತೆ ಇವತ್ತು ಇ-ಪತ್ರಿಕೆ ಓದಿದರೆ ನಿನ್ನೆ ಕರ್ನಾಟಕದ ಕರಾವಳಿಗೆ ಮುಂಗಾರು ರಂಗಪ್ರವೇಶ ಮಾಡಿದೆ ಎಂದು ಇದೆ.ನಾನು ಶಾಲೆಯಲ್ಲಿ ಓದಿದ ಪದ್ಯ ,ಪಂಜೆ ಮಂಗೇಶರಾಯರ ‘ತೆಂಕಣ ಗಾಳಿಯಾಟ’ ನೆನಪಾಯಿತು.-‘ಬಂತೈ ! ಬಂತೈ! ಬಂತೈ ! ಬಂತೈ!’ ಬಹಳ ವರ್ಷಗಳ ಬಳಿಕ ಈ ಪದ್ಯವನ್ನು ಕನ್ನಡ ಎಂ ಎ ತರಗತಿಗಳಲ್ಲಿ ಸಾಹಿತ್ಯ ವಿಮರ್ಶೆಯ ಪಾಠದಲ್ಲಿ ನಿದರ್ಶನಕ್ಕೆ ಬಳಸುತ್ತಿದ್ದೆ.ಎಜ್ರಾ ಪೌಂಡ್ ನ ಫೆನೊಪೊಯಿಯ  ,ಮೆಲೋಪೋಯಿಯ ,ಲೋಗೊಪೋಯಿಯ ಗಳ ವಿವರಣೆಯಲ್ಲಿ ಪದಗಳ ವಿನ್ಯಾಸ ಮತ್ತು ಅರ್ಥ ಸಂಬಂಧದ ಚರ್ಚೆಗೆ ಪಂಜೆಯವರ ಈ ಕವನ ನನ್ನ ಮೆಚ್ಚಿನ ಉದಾಹರಣೆಯಾಗಿತ್ತು. ಕಾರಣ, ಇದರಲ್ಲಿನ ವಿವರಗಳು ನನ್ನ ಬಾಲ್ಯದ ಅನುಭವದ ಗರ್ಭದಲ್ಲಿ ಸೇರಿಹೋಗಿದ್ದವು.
ಕಡೆಂಗೋಡ್ಲು ಶಂಕರ ಭಟ್ಟರ ‘ಕಾರ್ಗಾಲದ ವೈಭವ’ ಕವನವನ್ನು ನಾನು ಮೊದಲು ಓದಿದ್ದು  ಹೈಸ್ಕೂಲು ವಿದ್ಯಾರ್ಥಿ ಆಗಿದ್ದಾಗ, ನಮ್ಮ ಪಾಠದಲ್ಲಿ .ಪುತ್ತೂರಿನ ಬೋರ್ಡ್ ಹೈಸ್ಕೂಲಿನಲ್ಲಿ ೧೯೬೨ರಲ್ಲಿ ನಮ್ಮ ಕನ್ನಡ ಪಂಡಿತರು  ಬಿ.ಎಲ್.ಏನ್.ಭಟ್ಟರು  ‘ಕಾರ್ಗಾಲದ ವೈಭವ’ ವನ್ನು ಪಾಠ ಮಾಡುವಾಗ ಹೊರಗೆ ಜಡಿಮಳೆ ,ಗುಡುಗು ಸಿಡಿಲು.ನಮಗೆ ಶಬ್ದಗಳ ಅರ್ಥಕ್ಕಿಂತ ಸಿಡಿಲು ನಮ್ಮನ್ನು ಹೊಡೆಯುತ್ತದೆಯೋ  ಎಂಬ ಭಯ ! ‘ಕವನದ ಓದು ಅನುಭವಗಮ್ಯ ಮತ್ತು ಅರ್ಥಗಮ್ಯ ‘ ಎನ್ನುವ ವಿಮರ್ಶೆಯ ಮಾತುಗಳು ಬಹಳ ವರ್ಷಗಳ ಅರ್ಥ ಆದದ್ದು ಈ ಸನ್ನಿವೇಶದ ಮಾನಸಿಕ ಪಾತಳಿಯಿಂದಲೇ.
ದಕ್ಷಿಣ ಕನ್ನಡ ಜಿಲ್ಲೆಯ ಪುಣಚ ಎಂಬ  ಹಳ್ಳಿಯ ಸಣ್ಣ ಕೃಷಿ ಕುಟುಂಬದಲ್ಲಿ ನನ್ನ ಮೊದಲ ಸುಮಾರು ಇಪ್ಪತ್ತು ವರ್ಷಗಳನ್ನು ಕಳೆದ ನನಗೆ ‘ಮಳೆಗಾಲ’ ದ ಆರಂಭ ಆತಂಕ,ಭಯ ,ಸಂಭ್ರಮ ,ಉಲ್ಲಾಸ ,ಕುತೂಹಲ ಎಲ್ಲವನ್ನೂ ತರುತ್ತಿದ್ದ ದಿನಗಳು ನೆನಪಾಗುತ್ತವೆ.ಜೋರಾಗಿ ಬೀಸುವ ಗಾಳಿಯ ಅಬ್ಬರ,ಮಿಂಚು ಗುಡುಗುಗಳ ಆರ್ಭಟ -ಆತಂಕ ಭಯದ ವಾತಾವರಣವನ್ನು ನಿರ್ಮಾಣ ಮಾಡುತ್ತಿತ್ತು.ಜೊತೆಗೆಯೇ ಬಿರುಗಾಳಿಯ ರಭಸಕ್ಕೆ  ತಟಪಟನೆ ಬೀಳುತ್ತಿದ್ದ ಮಾವಿನ ಹಣ್ಣು ,ನೇರಳೆ ಹಣ್ಣು ,ಗೇರು ಹಣ್ಣುಗಳನ್ನು ಹೆಕ್ಕಲು ಓಡುವ ಆತುರ ಮತ್ತು ಸಂಭ್ರಮ – ಸಾಹಸದ ರಣಾಂಗಣವನ್ನು ನೆನಪಿಸುತ್ತಿತ್ತು.ಹಾಗೆಯೇ ಮಳೆ ಹನಿಕಡಿಯದೆ ಸುರಿಯುತ್ತಿರುವಾಗ ಅದರಲ್ಲಿ ನೆನೆದುಕೊಂಡು ನೀರಾಟವಾಡುವ  ಹುಡುಗಾಟಿಕೆ -ಸ್ವಾತಂತ್ರ್ಯದ ಸುಖವನ್ನು ಕೊಡುತ್ತಿತ್ತು.ಕಣಿಗಳಲ್ಲಿ ಹರಿದು ಹೋಗುತ್ತಿರುವ ಕಲೆಂಕು ನೀರಿನಲ್ಲಿ ಕಾಗದದ ದೋಣಿಗಳನ್ನು ,ಮನೆಯ ಸಣ್ಣ ಪುಟ್ಟ ವಸ್ತುಗಳನ್ನು ತೇಲಲು ಬಿಟ್ಟು ,ತೇಲಿಸೋ  ಇಲ್ಲ ಮುಳುಗಿಸೋ ಎಂದು ಕಾದುನೋಡುವ ಮೋಜು -ಸ್ವಚಂದ ಮನೋರಂಜನೆಯ ಲೋಕವಾಗಿತ್ತು.ಇನ್ನೂ ಇಂತಹ ಅನೇಕ ಸುಖ ಸಂಕಷ್ಟಗಳು.
ಆದರೆ ಹಿರಿಯರಿಗೆ ಕೃಷಿಕರಿಗೆ ಅದೊಂದು ಯುದ್ಧಕಾಲದ ಸಿದ್ಧತೆ.ಭತ್ತ – ಅಡಕೆ  ಕೃಷಿಯವರಿಗೆ ಮಳೆಗಾಲ ಆರಂಭಕ್ಕೆ ಮೊದಲು ಮುಗಿಸಲೇ ಬೇಕಾದ ನೂರಾರು ಕರ್ತವ್ಯಗಳು.ಗದ್ದೆಯನ್ನು ಉಳಲು ಮಾಡಿಕೊಳ್ಳಬೇಕಾದ ಪೂರ್ವ ತಯಾರಿಗಳು,ಸೊಪ್ಪು ಕಡಿದು ರಾಶಿ ಹಾಕಿ ಇಡುವುದು,ಗೊಬ್ಬರ ಸಂಗ್ರಹಿಸುವುದು,ಸುಡುಮಣ್ಣು ಸುಟ್ಟು ರಾಶಿ ಹಾಕುವುದು.ಬೀಜ ನೆನೆಹಾಕಿ ಕಟ್ಟಿ ಇಡುವುದು,ಅಡಕೆಗೆ ಮೈಲುತುತ್ತು ಸಿಂಪಡಿಸುವುದು,ಗಿಡಗಳ ಬುಡ ಬಿಡಿಸುವುದು,ಬುಡಕ್ಕೆ ಸೊಪ್ಪು- ಗೊಬ್ಬರ ಹಾಕುವುದು ಇತ್ಯಾದಿ ಇತ್ಯಾದಿ.ಮುಳಿಹುಲ್ಲಿನ ಮನೆಯವರು ಮನೆಗಳ ಮಾಡಿಗೆ ಮುಳಿಹುಲ್ಲು  ಹಾಕಿ ನೀರು ಸೋರದಂತೆ ಮಾಡುವುದು (ತುಳುವಿನಲ್ಲಿ ‘ಬೇಪುನೆ’),ಮನೆಯ ಸುತ್ತುಮುತ್ತು ಕಣಿ ಸರಿಪಡಿಸಿ ,ಮಳೆಯ ನೀರು ಸರಾಗವಾಗಿ ಹರಿದುಹೋಗಲು ಅವಕಾಶ ಕಲ್ಪಿಸುವುದು. ಹೆಂಗುಸರಿಗೆ ನಾಲ್ಕು ತಿಂಗಳ ಮಳೆಗಾಲದ ಅವಧಿಗೆ ಆಹಾರ ದಾಸ್ತಾನಿನ ದೊಡ್ಡ ಜವಾಬ್ದಾರಿ.ಹಪ್ಪಳ,ಸಂಡಿಗೆ ,ಬಾಳಕ,ಮಾಂಬಳ,ಉಪ್ಪಿನಕಾಯಿ ,ಒಣಮೀನು- ಹೀಗೆ ಈಗಿನ ಪ್ರಿಸರ್ವೇಟಿವ್ ಗಿಂತ ಶುಚಿಯಾಗಿ ಅಚ್ಚುಕಟ್ಟಾಗಿ ಆಹಾರ ಪದಾರ್ಥಗಳ ಸಿದ್ಧತೆ ಮತ್ತು ದಾಸ್ತಾನು.ದೊಡ್ಡವರಿಗೆ ಮಕ್ಕಳಿಗೆ ಮಳೆಯಿಂದ ರಕ್ಷಣೆಗಾಗಿ ಕೆಡೆ೦ಜೋಲು ,ಪನೋಲಿ (ಗೊರಬು),ಕೊಡೆಗಳ ಸಿದ್ಧತೆ ,ಹೆಚ್ಚಾಗಿ ರಿಪೇರಿ. ಮೊದಲ ತರಗತಿಯಲ್ಲಿ ಒಂದು ಕೊಡೆ ತೆಗೆದುಕೊಂಡರೆ ಅದು ಐದರಿಂದ ಹತ್ತು ವರ್ಷದ ವರೆಗೆ ರಿಪೇರಿಮಾಡಿಸಿಕೊಳ್ಳುತ್ತ  ಬಳಕೆಯಾಗುತ್ತಿತ್ತು.
ಕರ್ನಾಟಕದ ಕರಾವಳಿಗೆ ಮುಂಗಾರು ಯಾವಾಗ ಬರುತ್ತದೆ ಎನ್ನುವುದನ್ನು ಹವಾಮಾನ ತಜ್ಞರಿಗಿಂತ ಕರಾರುವಾಕ್ಕಾಗಿ ನಮ್ಮ ಹಳ್ಳಿಗಳ ಕೃಷಿಕರು ಹೇಳುತ್ತಿದ್ದ ಕಾಲವೊಂದಿತ್ತು.ಕೇರಳಕ್ಕೆ ಯಾವಾಗ ಮುಂಗಾರು ಬಡಿಯುತ್ತದೆ ,ಮಂಗಳೂರಿಗೆ ಯಾವಾಗ ಅದರ ರಂಗಪ್ರವೇಶ -ಎಲ್ಲವೂ ಸ್ಪಷ್ಟವಾಗಿದ್ದ ಕಾಲ ಈಗ ಬದಲಾಗಿದೆ.ಜೂನ್ ನಾಲ್ಕರಿಂದ ಆರರ ಒಳಗೆ ಮಂಗಳೂರಲ್ಲಿ ಜಡಿಮಳೆ ಸುರಿಯುತ್ತಿದ್ದ ದಿನಗಳು ಹವಾಮಾನದ ಇತಿಹಾಸಕ್ಕೆ ಸೇರಿಹೋಗಿವೆ.ಪರಿಸರದ  ಮೇಲೆ ನಾವು ಮಾಡಿದ ಅತಿಕ್ರಮಣ ಅಕಾಲಿಕ ಅತಿವೃಷ್ಟಿ ಮತ್ತು ಅನಾವೃಷ್ಟಿಗಳ  ಮಾಯಾ ರಾಕ್ಷಸರನ್ನು ಸೃಷ್ಟಿಮಾಡಿವೆ. ಹಾಗಾಗಿ ಹವಾಮಾನ ಇಲಾಖೆಯವರ ಮುನ್ಸೂಚನೆಗೂ ನಮ್ಮ ಜ್ಯೋತಿಷಿಗಳು ಹೇಳುವ ಭವಿಷ್ಯಕ್ಕೂ ಹೆಚ್ಚು ವ್ಯತ್ಯಾಸ ಉಳಿದಿಲ್ಲ.
ಮುಂಗಾರು ಮಳೆಯು ಆಧುನಿಕ ತಂತ್ರಜ್ಞಾನವನ್ನು ಅಣಕಿಸುತ್ತದೆ.ಉಪಗ್ರಹ ಉಡಾವಣೆಗಳ ಹೆಮ್ಮೆ ಕೊಚ್ಚಿಕೊಳ್ಳುವ ನಾವು ,ನಮ್ಮ ಮನೆಮಾರುಗಳನ್ನು ಹೊಲ ನೆಲಗಳನ್ನು ಮುಳುಗಿಸುವ ಕೊಚ್ಚಿಕೊಂಡು ಹೋಗುವ ನೆರೆ ಪ್ರವಾಹಗಳ ಮುಂದೆ ನಿಸ್ಸಹಾಯಕರಾಗುತ್ತೇವೆ..ಸಾಂಕ್ರಾಮಿಕ ಕಾಯಿಲೆಗಳು ಬಂದಾಗ ಆರ್ತನಾದ ಮಾಡುತ್ತೇವೆ.ನಮ್ಮ ನಗರಗಳು ಮಹಾನಗರಗಳಂತೂ ಚರಂಡಿಗಳನ್ನು ತಿಂದುಹಾಕಿರುವ ಕಾರಣ ,ಜನರು ಕೆಸರುನೀರು ಕುಡಿಯುವ ,ಕೃತಕ ನೆರೆಯಲ್ಲಿ ಮುಳುಗುವ ತೇಲುವ ಬವಣೆಗಳು ದಿನನಿತ್ಯದ ಸಾಮಾನ್ಯ ಸುದ್ದಿಗಳಾಗುತ್ತವೆ.
ಕರಾವಳಿಯ ಮುಂಗಾರುವನ್ನು ಬೆನ್ನಟ್ಟಿಕೊಂಡು ಕೊಂಡು ಹೋಗಿ ,ಜನರ ಆತಂಕ,ಕಾಯುವಿಕೆ,ಸಿದ್ಧತೆಗಳು,ಪ್ರತಿಕ್ರಿಯೆಗಳು ,ಬಗೆ ಬಗೆಯ ಬದುಕಿನ ಕ್ರಮಗಳು -ಇವನ್ನೆಲ್ಲ ಅನುಭವಿಸಿ ದಾಖಲಿಸಿ ಬರೆದ ಅದ್ಭುತ ಸಂಕಥನದ ಪುಸ್ತಕ  ಅಲೆಕ್ಸಾಂಡರ್  ಫ್ರೇಟರ್ ನ ‘ ಚೇಸಿಂಗ್  ದ  ಮಾನ್ಸೂನ್ ‘. ಕೇರಳದ ತಿರುವನಂತಪುರದಿಂದ ಹೊರಟು ಕೊಚ್ಚಿ, ಮಲಬಾರ್ ,ಕರಾವಳಿ ಕರ್ನಾಟಕ,ಗೋವ ದ ವರೆಗೆ ,ಮತ್ತೆ ಅಲ್ಲಿಂದ ಉತ್ತರ ಡೆಲ್ಲಿಗೆ -ಹೀಗೆ ಎರಡು  ತಿಂಗಳ ಕಾಲ ಮುಂಗಾರುವಿನ ಹಿಂದೆ ಮತ್ತು ಮುಂದೆ ಆತ ಪಡೆದ ಅನುಭವಗಳು ಒಂದು ಚಾರಿತ್ರಿಕ ಸಾಂಸ್ಕೃತಿಕ ದಾಖಲೆಯಾಗಿ ಇಂದು ಬಹಳ ಅಮೂಲ್ಯವಾಗಿವೆ.ಆಧುನಿಕತೆ ಮತ್ತು ತಂತ್ರಜ್ಞಾನದ ಇಂದಿನ ಯುಗದೊಂದಿಗೆ ಅಂದಿನ ಸನ್ನಿವೇಶಗಳನ್ನು ಹೋಲಿಸಬಹುದು.

